पिछले 70 सालों की तुलना में पीएम मोदी ने किसानों के हित में ज्यादा काम किया है: नड्डा
भारतीय जनता पार्टी के अध्यक्ष जगत प्रकाश नड्डा ने मंगलवार को कहा कि पिछले 70 वर्षों की तुलना में प्रधानमंत्री नरेंद्र मोदी ने किसानों के हित में ज्यादा काम किया है।
नयी दिल्ली: भारतीय जनता पार्टी के अध्यक्ष जगत प्रकाश नड्डा ने मंगलवार को कहा कि पिछले 70 वर्षों की तुलना में प्रधानमंत्री नरेंद्र मोदी ने किसानों के हित में ज्यादा काम किया है। उन्होंने कहा कि जो लोग भ्रम फैला रहे हैं कि न्यूनतम समर्थन मूल्य वापस ले लिया जाएगा, उन्हें गौर करना चाहिए कि इस बार गेहूं और धान की रिकॉर्ड खरीदारी हुई है। बीजेपी अध्यक्ष ने कहा कि कारोना वायरस महामारी के दौरान किसानों के खाते में 60 हजार करोड़ रुपये से अधिक की राशि 4 किस्तों में भेजी गई और मोदी सरकार ने उर्वरक पर सब्सिडी भी बढ़ाई है।मंगलवार को एक बयान जारी कर नड्डा ने कहा कि गेहूं और धान की रिकॉर्ड खरीदारी से करोड़ों किसानों को फायदा मिला है। बयान के मुताबिक, उन्होंने नई दिल्ली में बीजेपी किसान मोर्चा के पदाधिकारियों की बैठक में ये टिप्पणियां कीं। नड्डा ने कहा कि किसानों की आय दोगुनी करने और उन्हें बिचौलियों के चंगुल से बचाने के लिए मोदी तीन कृषि कानून लेकर आए हैं। उन्होंने कहा कि प्रधानमंत्री किसान सम्मान निधि योजना, मृदा स्वास्थ्य कार्ड योजना, प्रधानमंत्री किसान क्रेडिट योजना, नीम युक्त यूरिया से किसानों को सीधे फायदा पहुंचा है।नड्डा ने कहा कि किसान सम्मान निधि योजना में 10 करोड़ से ज्यादा किसानों के खाते में 1.36 लाख करोड़ रुपये से अधिक राशि का अंतरण किया गया है। उन्होंने कहा कि कारोना महामारी के दौरान किसानों के खाते में 60 हजार करोड़ रुपये से अधिक की राशि 4 किस्तों में भेजी गई। नड्डा ने कहा कि मोदी सरकार ने उर्वरक पर सब्सिडी भी बढ़ाई है। किसानों के लिए प्रति महीने 3,000 रुपये पेंशन की भी व्यवस्था की गई है। किसान मोर्चा ने बयान जारी कर कहा कि बैठक में बीजेपी किसान मोर्चा के अध्यक्ष राजकुमार चाहर, किसान मोर्चा के प्रभारी और पार्टी महासचिव भूपेंद्र यादव तथा केंद्रीय कृषि राज्य मंत्री कैलाश चौधरी भी मौजूद थे। (भाषा)